Vasta 14-vuotta täyttänyt tyttö oli lähtenyt kotoaan riideltyään vanhempiensa kanssa. Baarissa istunut mies huomasi tilaisuutensa tulleen ja sai houkuteltua karkumatkalla olleen lapsen mukaansa.

Tyttö itse kertoi joutuneensa kahden miehen hyväksikäyttämäksi. Kuvituskuva. MOSTPHOTOS

Kotoa karkumatkalla ollut tyttö joutui ainakin yhden miehen törkeän seksuaalisen hyväksikäytön uhriksi.

Mies tarjosi tytölle ”rauhallista nukkumapaikkaa” ja sai karkulaisen houkuteltua asuntoonsa.

Mies tuomittiin ehdottomaan vankeuteen yli viisi vuotta tapahtuneen jälkeen.

Oikeus on tuominnut vuonna 1979 syntyneen Famara Damphan kahden vuoden ja kahden kuukauden ehdottomaan vankeuteen törkeästä lapsen seksuaalisesta hyväksikäytöstä.

Dampha oli tavannut kotoaan lähteneen alaikäisen uhrinsa baarissa Helsingin keskustassa. Mies oli jutellut tytön kanssa aluksi niitä näitä, mutta kysynyt pian, oliko tämä 14 vai 15 vuoden ikäinen.

”Rauhallinen yöpaikka”

Tyttö ei paljastanut ikäänsä. Hän ei kertonut myöskään sitä, että oli riidellyt vanhempiensa kanssa ja oli sen vuoksi karkumatkalla.

Baarimikko kiinnitti pian huomiota epäsuhtaiseen kaksikkoon ja meni kysymään tytön henkilötodistusta. Kun sitä ei löytynyt, tyttö joutui lähtemään baarista. Mies lähti perään.

Mies ja tyttö suuntasivat Kampin McDonaldsiin, missä mies osti hampurilaiset mukaan vietäväksi. Hän sai puhuttua tytön ympäri ja houkuteltua tämän lähtemään asunnolleen lupaamalla tytölle paikan, missä tämä voisi nukkua ”ihan rauhassa”.

Pian kaksikko suuntasikin raitiovaunulle, jolla he menivät miehen asunnolle.

”Olin lamaantunut”

Paikalla oli muitakin ihmisiä. Yksi huoneista kuului sisustuksesta päätelleen pienelle tytölle, mutta mies johdatti tytön omaan huoneeseensa. Hän istui sängylle tytön viereen ja alkoi puristella tätä kovakouraisesti rinnoista.

Tyttö oli vielä seksuaalisesti kokematon ja hyvin hämillään tilanteesta. Hän koki sen hyvin epämukavaksi, mutta ei osannut tai kyennyt panemaan vastaan edes siinä vaiheessa, kun mies sammutti valot ja tuli hänen päälleen.

– Makasin vain siinä. Olin ihan lamaantunut, enkä tehnyt mitään puolesta eikä vastaan, tyttö kertoi myöhemmin.

Toinen mies tilalle

Tytön kärsimys ei kuitenkaan loppunut siihen, kun hyväksikäyttäjä poistui huoneesta: Toinen mies tuli tämän tilalle.

– He olivat varmaan sopineet, että molemmat saavat vuoron kanssani, tyttö arveli.

Toisesta yhdynnästä tytöllä ei juurikaan ollut muistikuvia, sillä hän oli niin väsynyt. Oikeuden pöytäkirjoista ei myöskään käy ilmi, epäiltiinkö lapsen törkeästä seksuaalisesta hyväksikäytöstä ketään muuta kuin Famara Damphaa.

Aamulla mies totesi tytölle, että tämän pitäisi varmaan lähteä kotiin. He menivät yhdessä keskustaan, missä mies osti tytölle bussilipun kotiin.

Halusi vain unohtaa

Tyttö ei aluksi puhunut vanhemmilleen mitään yön tapahtumista. Häntä hävetti ja hän halusi vain unohtaa asian. Yön kokemukset nousivat kuitenkin tämän tästä ahdistavina takautumina hänen mieleensä.

Epäilty hyväksikäyttäjä otettiin kiinni nelisen kuukautta tapahtuneen jälkeen. Tutkintavankeus kesti vajaat kaksi kuukautta, minkä jälkeen epäilty vapautettiin. Rikostutkinta ei vielä tuolloin johtanut syytteeseen.

Kului vielä viitisen vuotta, kunnes tutkinta aktivoitui poliisin saaman uuden näytön johdosta. Epäilty oli tiettävästi ollut pitkään poissa Suomesta. Hänet pidätettiin ja vangittiin uudelleen viime kesänä.

Tuhansien korvaukset

Törkeästä seksuaalirikoksesta epäilty myönsi kuulusteluissa tekonsa. Hän kuitenkin väitti, että tyttö olisi kertonut iäkseen 18 vuotta. Käräjäoikeus ei selitystä uskonut, vaan katsoi, ettei mies ollut luotettavasti pyrkinyt selvittämään tytön ikää.

Ehdottoman vankeustuomion lisäksi Helsingin käräjäoikeus määräsi hyväksikäyttäjän maksamaan uhrilleen yhteensä 9 000 euron haitta- ja kärsimyskorvaukset.

Rikos tapahtui loppuvuonna 2013. Helsingin hovioikeus vahvisti tuomion vasta antamallaan päätöksellä.